Predkladacia  správa

Ministerstvo dopravy, výstavby a regionálneho rozvoja Slovenskej republiky (MDVRR SR) zastupuje Slovenskú republiku v  medzinárodných vládnych organizáciách so zameraním na elektronické komunikácie. Účelom účasti v  týchto organizáciách je podieľať sa na koncepcii rozvoja elektronických komunikácií a zabezpečiť záujmy Slovenskej republiky v tejto oblasti (prideľovanie frekvenčných pásiem, číslovacie plány, jednotné pravidlá rozvoja telekomunikácií, koordinácia legislatívy, koordinácia regulačných činností, spolupráca v oblasti elektronických komunikácií). Aktívna práca v medzinárodných organizáciách a uplatňovanie záujmov Slovenskej republiky nie je možné bez účasti na významných rokovaniach týchto organizácií. 

Medzinárodná telekomunikačná únia (International Telecommunication Union – ďalej len „ITU“) je celosvetovou medzivládnou organizáciou a v súčasnosti má 193 členských krajín a viac ako 700 členov sektorov a pridružených členov. ITU má 3 sektory –štandardizačný, rádiokomunikačný a sektor rozvoja telekomunikácií. 

Svetová rádiokomunikačná konferencia (World Radiocommunication conference – ďalej len „WRC“) je najvyšším výkonným orgánom rádiokomunikačného sektora ITU. Pravidelne sa koná raz za 3 až 4 roky, ostatný krát sa konala v r. 2015 v Ženeve. 

Pravidelné WRC riešia najmä tieto okruhy aktuálnych otázok:

· schválenie zmien v Rádiokomunikačnom poriadku ITU (Radio Regulations, ďalej len „RR“),

· reorganizácia využitia frekvenčného spektra v súlade s technickým rozvojom s cieľom celosvetového koordinovaného použitia, 

· pridelenie frekvenčného spektra pre nové služby a schválenie koncepcií rozvoja rádiokomunikácií v celosvetovom meradle.

Svetová rádiokomunikačná konferencia 2015 (ďalej len „WRC´15“)  sa konala od 2. do 27. novembra 2015 v Ženeve a jej závery budú zapracované do Národnej tabuľky frekvenčného spektra Slovenskej republiky. Predkladaný materiál obsahuje správu o výsledkoch konferencie.

Predkladaný informatívny materiál nemá vplyv na rozpočet verejnej správy, sociálny vplyv, vplyv na podnikateľské prostredie, životné prostredie a informatizáciu spoločnosti.

